Návrh na doplnenie uznesenia vlády SR č. 582 z 13. júla 2005 k návrhu riešenia dofinancovania novostavby Slovenského národného divadla

Ministerstvo kultúry SR (ďalej len „ministerstvo“), v súlade s uznesením vlády SR č. 582 z 13. júla 2005 ako aj v súlade s § 21 ods.5 písm. b a ods. 9 zákona 523/2004 Z. z. o rozpočtových pravidlách verejnej správy a o zmene a doplnení niektorých zákonov  zriadilo k 1. januáru 2006 príspevkovú organizáciu s názvom „Správcovská SND“. Organizácia bola zriadená na plnenie úloh súvisiacich so zabezpečením správy a prevádzky (vrátane zabezpečenia efektívneho využívania priestorových kapacít) Novostavby Slovenského národného divadla (ďalej len „novostavba“) v zmysle vyššie uvedeného uznesenia vlády – časť Správcovstvo. Podrobné stanovenie úloh bolo vyšpecifikované v zriaďovacej listine.
Uvedená organizácia mala sídliť v priestoroch Novostavby divadla. K 1. marcu 2006 malo dôjsť k zlúčeniu Správcovskej SND so Správou kultúrnych zariadení MK SR (ďalej len „SKZ“). SKZ v súčasnej dobe, okrem služieb vykonávaných pre aparát ministerstva, vykonáva investičnú činnosť súvisiacu s výstavbou Novostavby.  Dôvodom zlúčenia malo byť efektívnejšie a hospodárnejšie využitie existujúceho finančného a ľudského potenciálu v SKZ. Právnym nástupcom zrušenej SKZ mala byť v plnom rozsahu Správcovská SND, na ktorú mali prejsť práva a povinnosti zaniknutej SKZ. Zároveň malo dôjsť aj k zrušeniu niektorých činností, ktoré SKZ vykonávala. 
V priebehu roka 2006 malo byť hlavnou úlohou Správcovskej SND zabezpečiť dokončenie Novostavby SND vrátane kolaudácie. Zároveň mala pracovať na príprave celkového priestorového využitia novostavby divadla na roky 2007 a 2008. Priestory divadla mali byť prioritne využívané jednotlivými umeleckými telesami Slovenského národného divadla.  V ostatnom čase mali byť priestory využívané na iné kultúrno – spoločenské aktivity.     
Vzhľadom na nemožnosť dosiahnutia konsenzusu medzi ministerstvom a Slovenským národným divadlom ohľadne správy a prevádzky novostavby divadla, ministerstvo kultúry navrhuje zrušenie predmetnej príspevkovej organizácie.  Týmto krokom sa snaží, čo najrýchlejšie a ústretovo riešiť úlohy súvisiace s blížiacou sa kolaudáciou nehnuteľnosti ako aj so samotným spustením jej prevádzky.